b'\n_START_ARTICLE_\nNeilikka\xc3\xb6ljy\n_START_PARAGRAPH_\nNeilikka\xc3\xb6ljy (Caryophylli) on eteerist\xc3\xa4 \xc3\xb6ljy\xc3\xa4, jota saadaan tisleen\xc3\xa4 mausteneilikan (Eugenia caryophyllata ja E. aromatica) rungosta, lehdist\xc3\xa4 ja nupuista. Neilikka\xc3\xb6ljyn vaikuttava ainesosa on eugenoli, jota se sis\xc3\xa4lt\xc3\xa4\xc3\xa4 90-95\xc2\xa0%. Neilikka\xc3\xb6ljy\xc3\xa4 k\xc3\xa4ytet\xc3\xa4\xc3\xa4n mausteena, rohtona, hammasl\xc3\xa4\xc3\xa4ketieteess\xc3\xa4, maalausnesteen\xc3\xa4 ja kalojen nukutusaineena._NEWLINE_Neilikka\xc3\xb6ljyn CAS-numero on 8000-34-8.\n_START_SECTION_\nRohtona\n_START_PARAGRAPH_\nNeilikka\xc3\xb6ljy tunnetaan parhaiten sen analgeettisist\xc3\xa4 ja antiseptisist\xc3\xa4 ominaisuuksista, joiden vuoksi sit\xc3\xa4 k\xc3\xa4ytet\xc3\xa4\xc3\xa4n usein hammass\xc3\xa4rkyyn. Yleinen tapa hoitaa hammass\xc3\xa4rky\xc3\xa4 on kostuttaa vanutuppo esimerkiksi oliivi\xc3\xb6ljyll\xc3\xa4 laimennettuun neilikka\xc3\xb6ljyyn ja asettaa se s\xc3\xa4rkev\xc3\xa4n hampaan p\xc3\xa4\xc3\xa4lle._NEWLINE_Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s aknen hoitoon, haavojen puhdistukseen, ruoansulatusvaivoihin ja loisten h\xc3\xa4\xc3\xa4t\xc3\xa4miseen.\n_START_SECTION_\nMuut k\xc3\xa4ytt\xc3\xb6alueet\n_START_PARAGRAPH_\nNeilikka\xc3\xb6ljy\xc3\xa4 k\xc3\xa4ytet\xc3\xa4\xc3\xa4n my\xc3\xb6s \xc3\xb6ljymaalauksessa, siivouksessa sek\xc3\xa4 miekkojen puhdistukseen ja kiillotukseen Japanissa. Sen on v\xc3\xa4itetty olevan tehokas myrkky hometta vastaan.\n_START_SECTION_\nMyrkyllisyys\n_START_PARAGRAPH_\nNeilikka\xc3\xb6ljy\xc3\xa4 pidet\xc3\xa4\xc3\xa4n turvallisena vain pieniss\xc3\xa4 m\xc3\xa4\xc3\xa4riss\xc3\xa4 k\xc3\xa4ytettyn\xc3\xa4. Se on soluja tappava myrkky, jonka yliannostus saattaa aiheuttaa hengenvaarallisia komplikaatioita, kuten maksavaurion. Neilikka\xc3\xb6ljyn tappava yliannostus on 3,752 grammaa per ihmisen painokilo.'